สบน.ขายพันธบัตรล็อตแรก3หมื่นล้าน
สบน.เดินเครื่องขายพันธบัตรประเภททยอยชำระคืน ล็อตแรก 3 หมื่นล้านบาท พร้อมเปิดแผนยุทธศาสตร์ระดมทุนทั้งปี ตั้งเป้า 1.09 ล้านล้านบาท
9 พ.ย. 2555

สบน.เดินเครื่องขายพันธบัตรประเภททยอยชำระคืน ล็อตแรก 3 หมื่นล้านบาท พร้อมเปิดแผนยุทธศาสตร์ระดมทุนทั้งปี ตั้งเป้า 1.09 ล้านล้านบาท
น.ส.จุฬารัตน์ สุธีธร ผู้อำนวยการสำนักงานบริหารหนี้สาธารณะ (สบน.) เปิดเผยว่า คลังได้แต่งตั้ง ธนาคารกรุงเทพ ธนาคารดอยช์แบงก์ และธนาคารฮ่องกงและเซี่ยงไฮ้แบงกิ้งคอร์ปอเรชั่น เป็นตัวแทนจำหน่ายพันธบัตรประเภททยอยชำระคืน (Amortized Bond) รุ่นอายุ 25 ปี ซึ่งครั้งแรกจะจำหน่ายเดือน ธ.ค. 2555 วงเงิน 3 หมื่นล้านบาท จากเป้าขายทั้งปีที่ตั้งไว้ 1 แสนล้านบาท โดยพันธบัตรประเภททยอยชำระคืนเงินต้น จะมีรูปแบบคือจะมีการทยอยชำระคืนเงินต้นในช่วง 5 ปีสุดท้าย ที่จำนวน 20% ของเงินต้นต่อปี
ทั้งนี้ การออกพันธบัตรทยอยชำระคืนเงินต้น เป็นส่วนหนึ่งของแผนการออกพันธบัตรทั้งปีของกระทรวงการคลังที่ตั้งไว้ 1.09 ล้านล้านบาท โดยในไตรมาสแรกตั้งเป้าออกพันธบัตร 1.1 แสนล้านบาท และไตรมาส 2 อยู่ที่ 7 หมื่นล้านบาท ส่วนไตรมาส 3 และไตรมาส 4 อยู่ระหว่างการพิจารณาสภาพตลาดการเงิน
น.ส.จุฬารัตน์ กล่าวว่า ในปี 2556 คลังจะออกพันธบัตรชดเชยเงินเฟ้อ (Inflation Linked Bond : ILB) วงเงินประมาณ 4 หมื่นล้านบาท อายุ 15 ปี เนื่องจากผลสำเร็จจากการออกพันธบัตรชนิดดังกล่าวเมื่อช่วงปีที่ผ่านมา ซึ่งนักลงทุนทั้งในและต่างประเทศยังมีความต้องการพันธบัตรประเภทนี้อยู่เป็นจำนวนมาก
นอกจากนี้ ในช่วงครึ่งหลังของปีงบประมาณ 2556 สบน.ยังอยู่ระหว่างการศึกษาแนวทางในการออกพันธบัตรแบบซีโร่คูปองอีกด้วยเนื่องจากพบว่ามีนักลงทุนสถาบันจำนวนมาก โดยเฉพาะบริษัทในกลุ่มธุรกิจประกันและกองทุนต่าง ๆ ให้ความสนใจพันธบัตรในรูปแบบดังกล่าว รวมถึงอยู่ระหว่างการศึกษาออกพันธบัตรสกุลเงินตราต่างประเทศอีกด้วย